Document ID: 32008D0751

ΑΠΌΦΑΣΗ ΤΗΣ ΕΠΙΤΡΟΠΉΣ
της 18ης Σεπτεμβρίου 2008
περί προσωρινής παρέκκλισης από τους κανόνες καταγωγής που προβλέπονται στο παράρτημα II του κανονισμού (ΕΚ) αριθ. 1528/2007 του Συμβουλίου ώστε να ληφθεί υπόψη η ιδιαίτερη κατάσταση στη Μαδαγασκάρη όσον αφορά τις κονσέρβες τόννου και τα φιλέτα τόννου
[κοινοποιηθείσα υπό τον αριθμό Ε(2008) 5097]
(2008/751/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1528/2007 του Συμβουλίου, της 20ής Δεκεμβρίου 2007, περί εφαρμογής στα προϊόντα καταγωγής ορισμένων χωρών μελών της ομάδας κρατών Αφρικής, Καραϊβικής και Ειρηνικού (ΑΚΕ) των ρυθμίσεων που προβλέπονται στις συμφωνίες οικονομικής εταιρικής σχέσης ή στις συμφωνίες που οδηγούν στη σύναψη τέτοιων συμφωνιών (1), και ιδίως το άρθρο 36 παράγραφος 4 του παραρτήματος II του εν λόγω κανονισμού,
Εκτιμώντας τα ακόλουθα:
(1)
Στις 26 Μαΐου 2008 η Μαδαγασκάρη ζήτησε, σύμφωνα με το άρθρο 36 του παραρτήματος ΙΙ του κανονισμού (ΕΚ) αριθ. 1528/2007, παρέκκλιση από τους κανόνες καταγωγής που ορίζονται στο εν λόγω παράρτημα για περίοδο έξι μηνών. Το αίτημα καλύπτει συνολική ποσότητα 2 000 τόνων κονσερβοποιημένου τόννου και 500 τόνων φιλέτων τόννου κλάσης ΕΣ 1604. Το αίτημα υποβάλλεται διότι τα αλιεύματα και ο ανεφοδιασμός σε καταγόμενο ωμό τόννο παρουσίασαν μείωση στον Ινδικό Ωκεανό.
(2)
Σύμφωνα με τις πληροφορίες που υπέβαλε η Μαδαγασκάρη, οι ποσότητες των αλιευμάτων καταγόμενου ωμού τόννου κατά το πρώτο τετράμηνο του 2008 ήσαν ασυνήθιστα χαμηλές, ακόμη και σε σύγκριση με τις συνήθεις εποχιακές διακυμάνσεις, επέφεραν δε μείωση της παραγωγής κονσερβών τόννου. Λόγω της μη φυσιολογικής αυτής κατάστασης, η Μαδαγασκάρη αδυνατεί να συμμορφωθεί με τους κανόνες καταγωγής που διατυπώνονται στο παράρτημα ΙΙ του κανονισμού (ΕΚ) αριθ. 1528/2007 κατά τη διάρκεια μιας συγκεκριμένης περιόδου.
(3)
Προκειμένου να δοθεί η δυνατότητα στη Μαδαγασκάρη να εξακολουθήσει να εξάγει προς την Ευρωπαϊκή Κοινότητα μετά τη λήξη της συμφωνίας εταιρικής σχέσης ΑΚΕ-ΕΚ (2) πρέπει να παραχωρηθεί νέα παρέκκλιση.
(4)
Για να διασφαλιστεί ομαλή μετάβαση από τη συμφωνία εταιρικής σχέσης ΑΚΕ-ΕΚ προς την ενδιάμεση συμφωνία οικονομικής εταιρικής σχέσης ΑΜΑ (κράτη της Ανατολικής και Μεσημβρινής Αφρικής)-ΕΕ, πρέπει να παραχωρηθεί νέα παρέκκλιση με αναδρομική ισχύ από 1ης Ιανουαρίου 2008.
(5)
Η προσωρινή παρέκκλιση από τους κανόνες καταγωγής που διατυπώνονται στο παράρτημα II του κανονισμού (ΕΚ) αριθ. 1528/2007 δεν αναμένεται να βλάψει σοβαρά την εδραιωμένη κοινοτική βιομηχανία του τομέα, εάν συνεκτιμηθούν οι υπόψη εισαγωγές, υπό την προϋπόθεση ότι θα τηρηθούν ορισμένοι όροι σε σχέση με τις ποσότητες, την παρακολούθηση και τη διάρκεια.
(6)
Δικαιολογείται κατά συνέπεια η χορήγηση προσωρινής παρέκκλισης δυνάμει του άρθρου 36 παράγραφος 1 στοιχείο α) του παραρτήματος II του κανονισμού (ΕΚ) αριθ. 1528/2007.
(7)
Η Μαδαγασκάρη θα τύχει αυτόματης παρέκκλισης από τους κανόνες καταγωγής για τις κονσέρβες τόννου και τα φιλέτα τόννου της κλάσης ΕΣ 1604 κατ’ εφαρμογή του άρθρου 42 παράγραφος 8 του πρωτοκόλλου καταγωγής το οποίο επισυνάπτεται στην ενδιάμεση συμφωνία που οριοθετεί το πλαίσιο για συμφωνία οικονομικής εταιρικής σχέσης μεταξύ, αφενός, των χωρών της Ανατολικής και Μεσημβρινής Αφρικής και, αφετέρου, της Ευρωπαϊκής Κοινότητας και των κρατών μελών της (ενδιάμεση συμφωνία εταιρικής σχέσης ΑΜΑ-ΕΕ), όταν αρχίσει να ισχύει ή εφαρμοστεί προσωρινά η εν λόγω συμφωνία.
(8)
Σύμφωνα με το άρθρο 4 παράγραφος 2 του κανονισμού (ΕΚ) αριθ. 1528/2007, οι κανόνες καταγωγής που ορίζονται στο παράρτημα II του εν λόγω κανονισμού και οι παρεκκλίσεις τους αντικαθίστανται από τους κανόνες της ενδιάμεσης συμφωνίας εταιρικής σχέσης ΑΜΑ-ΕΕ, η οποία αναμένεται να τεθεί σε ισχύ ή να εφαρμοστεί προσωρινά το 2008. Ως εκ τούτου, η παρέκκλιση πρέπει να εφαρμοσθεί έως τις 31 Δεκεμβρίου 2008, όπως ζήτησε η Μαδαγασκάρη, εκτός εάν η ενδιάμεση συμφωνία εταιρικής σχέσης ΑΜΑ-ΕΕ αρχίσει να ισχύει ή εφαρμοστεί προσωρινά πριν από την ανωτέρω ημερομηνία.
(9)
Σύμφωνα με το άρθρο 42 παράγραφος 8 του πρωτοκόλλου καταγωγής που επισυνάπτεται στην ενδιάμεση συμφωνία εταιρικής σχέσης ΑΜΑ-ΕΕ, η αυτόματη παρέκκλιση από τους κανόνες καταγωγής περιορίζεται σε ετήσια ποσόστωση 8 000 τόνων κονσερβών τόννου και 2 000 τόνων φιλέτων τόννου για τις χώρες που έχουν μονογράψει την ενδιάμεση συμφωνία εταιρικής σχέσης ΑΜΑ-ΕΕ (Κομόρες, Μαυρίκιος, Μαδαγασκάρη, Σεϋχέλλες και Ζιμπάμπουε). Ο Μαυρίκιος και οι Σεϋχέλλες έχουν ήδη υποβάλει αίτημα προσωρινής παρέκκλισης, σύμφωνα με το άρθρο 36 του παραρτήματος II του κανονισμού (ΕΚ) αριθ. 1528/2007. Δεν θα ήταν σκόπιμο να χορηγηθούν παρεκκλίσεις σύμφωνα με το άρθρο 36 του παραρτήματος II του κανονισμού (ΕΚ) αριθ. 1528/2007 που να υπερβαίνουν τις ετήσιες ποσοστώσεις που χορηγούνται στην περιοχή ΑΜΑ βάσει της ενδιάμεσης συμφωνίας εταιρικής σχέσης ΑΜΑ-ΕΕ.
(10)
Κατά συνέπεια, πρέπει να παραχωρηθεί παρέκκλιση στη Μαδαγασκάρη ως προς 2 000 τόνους κονσερβοποιημένου τόννου και 500 τόνους φιλέτων τόννου για περίοδο ενός έτους.
(11)
Ο κανονισμός (ΕΟΚ) αριθ. 2454/93 της Επιτροπής, της 2ας Ιουλίου 1993, για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου περί θεσπίσεως του κοινοτικού τελωνειακού κώδικα (3), προβλέπει κανόνες για τη διαχείριση των δασμολογικών ποσοστώσεων. Για να διασφαλιστεί η αποτελεσματική διαχείριση η οποία υλοποιείται σε στενή συνεργασία μεταξύ των αρχών της Μαδαγασκάρης, των τελωνειακών αρχών των κρατών μελών και της Επιτροπής, οι κανόνες αυτοί εφαρμόζονται, κατ’ αναλογία, στις ποσότητες που εισάγονται δυνάμει της παρέκκλισης που παραχωρείται με την παρούσα απόφαση.
(12)
Για να καταστεί δυνατή η αποτελεσματικότερη παρακολούθηση της λειτουργίας της παρέκκλισης, οι αρχές της Μαδαγασκάρης πρέπει να γνωστοποιούν τακτικά στην Επιτροπή αναλυτικά στοιχεία των εκδοθέντων πιστοποιητικών κυκλοφορίας εμπορευμάτων EUR.1.
(13)
Τα μέτρα που προβλέπονται στην παρούσα απόφαση συνάδουν με τη γνώμη της επιτροπής τελωνειακού κώδικα,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Κατά παρέκκλιση των διατάξεων του παραρτήματος II του κανονισμού (ΕΚ) αριθ. 1528/2007 και σύμφωνα με το άρθρο 36 παράγραφος 1 στοιχείο α), οι κονσέρβες τόννου και τα φιλέτα τόννου της κλάσης 1604 του ΕΣ που παράγονται από μη καταγόμενα υλικά θεωρείται, σύμφωνα με τους όρους που προβλέπονται στα άρθρα 2 έως 6 της παρούσας απόφασης, ότι κατάγονται από τη Μαδαγασκάρη.
Άρθρο 2
Η παρέκκλιση που προβλέπεται στο άρθρο 1 ισχύει για τα προϊόντα και τις ποσότητες τα οποία αναγράφονται στο παράρτημα και έχουν δηλωθεί ότι τίθενται σε ελεύθερη κυκλοφορία στην Κοινότητα από τη Μαδαγασκάρη κατά την περίοδο από την 1η Ιανουαρίου έως τις 31 Δεκεμβρίου 2008.
Άρθρο 3
Η διαχείριση των ποσοτήτων που αναγράφονται στο παράρτημα της παρούσας απόφασης πραγματοποιείται σύμφωνα με τα άρθρα 308α, 308β και 308γ του κανονισμού (ΕΟΚ) αριθ. 2454/93.
Άρθρο 4
Οι τελωνειακές αρχές της Μαδαγασκάρης λαμβάνουν τα αναγκαία μέτρα για την εκτέλεση των ποσοτικών ελέγχων στις εξαγωγές των προϊόντων που αναφέρονται στο άρθρο 1.
Για το σκοπό αυτό, όλα τα πιστοποιητικά κυκλοφορίας EUR.1 που εκδίδουν σε σχέση με τα εν λόγω προϊόντα πρέπει να περιέχουν παραπομπή στην παρούσα απόφαση.
Οι αρμόδιες αρχές της Μαδαγασκάρης διαβιβάζουν στην Επιτροπή ανά τρίμηνο δήλωση των ποσοτήτων για τις οποίες έχουν εκδοθεί πιστοποιητικά κυκλοφορίας EUR.1 σύμφωνα με την παρούσα απόφαση, καθώς και τον αριθμό σειράς των πιστοποιητικών αυτών.
Άρθρο 5
Στη θέση 7 των πιστοποιητικών EUR.1 που εκδίδονται βάσει της παρούσας απόφασης αναγράφεται η ακόλουθη ένδειξη:
«Derogation - Decision 2008/751/EC».
Άρθρο 6
Η παρούσα απόφαση εφαρμόζεται από την 1η Ιανουαρίου 2008.
Η απόφαση εφαρμόζεται έως ότου οι κανόνες καταγωγής που ορίζονται στο παράρτημα ΙΙ του κανονισμού (ΕΚ) αριθ. 1528/2007 αντικατασταθούν από τους κανόνες που επισυνάπτονται σε τυχόν συμφωνία με τη Μαδαγασκάρη, όταν αυτή, είτε εφαρμόζεται προσωρινά είτε τίθεται σε ισχύ, ανάλογα με το ποιο από τα δύο συμβαίνει νωρίτερα, αλλά οπωσδήποτε η παρούσα απόφαση δεν εφαρμόζεται μετά τις 31 Δεκεμβρίου 2008.
Άρθρο 7
Η παρούσα απόφαση απευθύνεται στα κράτη μέλη.
Βρυξέλλες, 18 Σεπτεμβρίου 2008.

Labels: 17
3
6
18
15